ΓΡΑΠΤΗ ΕΡΩΤΗΣΗ E-0983/98

υποβολή: Eryl McNally (PSE) προς την Επιτροπή

(2 Απριλίου 1998)

Θέμα: Ιωβηλαίον έτος 2000 - ένα ξεκίνημα χωρίς χρέη για ένα δισεκατομμύριο κόσμου

Από την εκλογική μου περιφέρεια μου τέθηκε το ερώτημα ποία είναι η θέση της Ευρώπης ως προς την υποστήριξη της εκστρατείας υπέρ μιας κατ' εξαίρεση διαγραφής έως το έτος 2000 του συσσωρευθέντος χρέους το οποίο οφείλουν και αδυνατούν να πληρώσουν οι φτωχότερες χώρες του κόσμου. Πρόκειται περί της εκστρατείας που είναι γνωστή ως Ιωβηλαίο 2000.

Υπό το φως των ανωτέρω, ποία δέσμευση θεωρεί η Επιτροπή ότι πρέπει να αναλάβει η Ευρώπη για να ενταχθεί στις εν λόγω ανθρωπιστικές πρωτοβουλίες;

Απάντηση του κ.Pinheiro εξ ονόματος της Επιτροπής

(25 Μαΐου 1998)

Η Επιτροπή συμμερίζεται τους στόχους της εκστρατείας "Ιωβηλαίο 2000" που αφορά το πρόβλημα του χρέους των φτωχότερων χωρών του κόσμου. Όλο και περισσότερο διαπιστώνεται ότι πολλές από τις χώρες αυτές, παρόλη την πρόοδο που έχει σημειωθεί κατά τα τελευταία χρόνια με τη λήψη πιο ευνοϊκών μέτρων για την απόσβεση του χρέους και παρά τις προσπάθειές τους για την εφαρμογή οικονομικών μεταρρυθμίσεων, εξακολουθούν να βαρύνονται με υπερβολικό εξωτερικό χρέος.

Θα πρέπει να σημειωθεί ότι στο πλαίσιο αυτό η Κοινότητα είναι κατά κύριο λόγο χορηγός μη επιστρεπτέων πόρων και πολύ λιγότερο πιστωτής. Η εξεύρεση λύσεων στα προβλήματα του χρέους των εν λόγω χωρών θα απαιτήσει την συντονισμένη δράση του συνόλου των πιστωτών ώστε να επιτευχθούν τα απαιτούμενα αποτελέσματα. Η πρωτοβουλία για το χρέος των υπερχρεωμένων φτωχών χωρών (πρωτοβουλία υπέρ των ΥΦΧ), η οποία ξεκίνησε το 1996, αποτελεί το πλαίσιο αυτής της συντονισμένης δράσης. Στόχος της πρωτοβουλίας αυτής είναι η μείωση του χρέους των υπερχρεωμένων φτωχών χωρών σε ανεκτά επίπεδα και ως εκ τούτου η ενίσχυση των προσπαθειών τους όσον αφορά την εφαρμογή οικονομικών μεταρρυθμίσεων και τη μείωση της φτώχειας. Η Επιτροπή επικροτεί πλήρως αυτή την πρωτοβουλία και αναλαμβάνει την πολιτική δέσμευση να συμμετάσχει σε αυτήν με ενεργό τρόπο.

Το Συμβούλιο επιβεβαίωσε στις 12 Φεβρουαρίου 1998 την καταρχήν συμμετοχή αυτή όσον αφορά τις κοινοτικές απαιτήσεις έναντι των υπερχρεωμένων φτωχών χωρών και ευρίσκεται επί του παρόντος στο στάδιο της έγκρισης της νομικής βάσης αυτής της συμμετοχής. Η Επιτροπή διαβίβασε προς το Συμβούλιο επίσημη πρόταση απόφασης του Συμβουλίου, η οποία, μόλις εκδοθεί, θα επιτρέψει την πραγματική προεξόφληση ορισμένων κοινοτικών απαιτήσεων έναντι των ΥΦΧ.

Αξίζει να σημειωθεί ότι η Κοινότητα αποφάσισε να συμμετάσχει και ως πιστωτής και ως χορηγός για την αντιμετώπιση των προβλημάτων του χρέους των ΥΦΧ. Αποφάσισε επίσης την ανακατανομή της διευκόλυνσης διαρθρωτικής προσαρμογής (ΔΔΠ) και την αύξηση κατά 10% έως 15% του ποσού που προορίζεται για τις χώρες οι οποίες επωφελούνται από την πρωτοβουλία ΥΦΧ. Με τον τρόπο αυτό, η Επιτροπή συνέδεσε τις χώρες που επωφελούνται από την πρωτοβουλία ΥΦΧ με την ενίσχυση της στήριξης των κοινωνικών προγραμμάτων η οποία εφαρμόζεται στις δικαιούχους χώρες (τα κεφάλαια υποκατάστασης που δημιουργούνται στο πλαίσιο των κοινοτικών προγραμμάτων διαρθρωτικής προσαρμογής προορίζονται συνήθως για τις δαπάνες του κοινωνικού τομέα).

Τόσο η πρωτοβουλία ΥΦΧ όσο και η προαναφερθείσα ανακατανομή της ΔΔΠ εναρμονίζονται σαφώς με το πνεύμα της εκστρατείας "Ιωβηλαίο 2000". Μπορεί να αποτελεί μια πιο περιορισμένη πρωτοβουλία η οποία όμως είναι ρεαλιστική δεδομένου ότι βασίζεται στη συμφωνία μεταξύ κυβερνήσεων και πολυμερών πιστωτών να αναλάβουν συντονισμένη δράση για να βοηθήσουν τις χώρες οι οποίες καταβάλλουν σημαντικές προσπάθειες στον τομέα της ανάπτυξης.